王禹偁
送姚著作之任宣城
平生闻说宣城郡，水石幽奇人物俊。
槛外澄江练不收，窗中远岫眉初印。
六朝繁盛至隋唐，才人名士遥相望。
谢公向此凭熊轼，白傅曾为鹿鸣客。
江楼山寺多赋诗，往往题名在僧壁。
皇家早岁平吴後，翰林贾公为太守。
至今清话玉堂中，夸诧江山不离口。
吾君御极初选艺，东枢贰卿新擢第。
解褐曾縻佐郡官，首得宣城为历试。
紫微田郎次登科，东枢受代传厅事。
第三榜中第二人，今在乌台为察视。
迩来通倅少名流，云泉竹树应包羞。
今春忽命姚著作，学术纵横才磊落。
当年雄揖第三名，官路迍邅久漂泊。
去岁献文重召试，新恩始上芸香阁。
未教修史未演纶，宣城奉使聊亲民。
且忻彩服得就养，莫叹朱衣未即真。
旧游应有交朋在，此去仍言婚宦新。
下车布政民休休，高吟浅酌谁献酬。
夜深红烛在何处，绮霞阁通叠嶂楼。
公权书札燕许词，未免山僧乞撰碑。
撰碑书碑即三载，眼看徵诏在丹墀。
却愁未尽江南兴，闲坐蓬瀛挥玉柄。
黄枢侍臣两制官，待君同说宣城景。